2 ค่ายยักษ์ TRUE-ADVANC มองคิดค่าบริการเป็นวินาทีผู้บริโภคเสียเปรียบ
2 ค่ายยักษ์ใหญ่ TRUE-ADVANC มองคิดค่าบริการเป็นวินาทีทำผู้บริโภคเสียเปรียบ แนะควรปล่อยให้ราคาเป็นไปตามกลไกการแข่งขันของตลาด
10 ม.ค. 2560

2 ค่ายยักษ์ใหญ่ TRUE-ADVANC ค้านคิดค่าบริการเป็นวินาทีทำผู้บริโภคเสียเปรียบ แนะควรปล่อยให้ราคาเป็นไปตามกลไกการแข่งขันของตลาด
ผู้สื่อข่าวรายงานว่า ตามที่คณะกรรมการกิจการโทรคมนาคม (กทค.) ในคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) จะจัดประชุมเพื่อพิจารณาคิดอัตราค่าบริการตามการใช้งานจริงเป็นวินาทีทุกรายการส่งเสริมการขาย ตามมติกทค. เมื่อวันที่ 17 พ.ค.59 นั้น บริษัท ทรู มูฟ เอช ยูนิเวอร์แซล คอมมิวนิเคชั่น จำกัด (ทรูมูฟ เอช) ในเครือบริษัท ทรู คอร์ปอเรชั่น จำกัด (มหาชน) หรือ TRUE และบริษัท แอวานซ์ อินโฟร์ เซอร์วิส จำกัด (มหาชน) หรือ ADVANC หรือ เอไอเอส ได้ออกมาแสดงความเห็นเกี่ยวกับประเด็นดังกล่าว
โดยมีความเห็นตรงกันว่า พร้อมจะปฏิบัติตามมติกทค.ทุกประการ แต่มองว่าการคิดอัตราค่าบริการตามการใช้งานจริงเป็นวินาทีทุกรายการส่งเสริมการขาย บนคลื่นความถี่ 2100MHz ย่าน 1800 MHz และ 900 MHz คาดว่าจะมีผู้ใช้บริการส่วนใหญ่ประมาณร้อยละ 70-80 ได้รับผลกระทบอย่างแน่นอน เพราะบริษัทอาจมีความจำเป็นอย่างยิ่งต้องยกเลิกแพ็กเกจเหมาจ่ายที่มีอยู่ในปัจจุบัน
ขณะเดียวกัน บริษัทจะนำอัตราค่าบริการตามอัตราที่กสทช.กำหนดมาใช้ในการคำนวณ ได้แก่ คลื่น 1800 MHz 900 MHz หรือ คลื่น 4 จี กสทช.กำหนดให้คิดต่ำกว่านาทีละ 69 สตางค์ หรือสูงสุดได้ไม่เกินนาทีละ 68 สตางค์ บริหารหารเฉลี่ยนแล้วตกวินาทีละ 1.13 สตางค์ ส่วนคลื่น 2100 MHz หรือ 3 จี คิดค่าบริการนาทีละ 82 สตางค์ จะหารออกมาเป็นวินาทีละ 1.37 สตางค์ ซึ่งการคิดอัตราค่าบริการเป็นวินาที เพียงทางเดียวเช่นนี้ บริษัทประเมินว่าส่งผลกระทบต่อผู้บริโภคที่เลือกบริการโทรนานๆ แต่เสียค่าบริการในราคาเหมาจ่ายเพราะต้องเสียค่าใช้จ่ายสูงขึ้น ไม่สอดคล้องกลไลตลาดและการแข่งขันเสรีในอุตสาหกรรมโทรคมนาคม
ทั้งนี้ทั้ง 2 บริษัทยื่นอุทธรณ์ขอให้กทค.และ กสทช. พิจารณาทบทวนมติดังกล่าว อีกทั้งยังเข้าร่วมแสดงความคิดเห็นในการจัดประชุมหารือกลุ่มย่อย ในเรื่องแนวทางการกำกับดูแลอัตราค่าบริการโทรศัพท์เคลื่อนที่ ทั้งคลื่น 4 จี และ คลื่น 3 จี สำนักงานกสทช.จัดขึ้นเมื่อเดือนกรกฎาคม 2559 โดยเห็นว่าแนวทางที่เหมาะสม ควรปล่อยให้ราคาเป็นไปตามกลไกการแข่งขันของตลาด โดยให้มีทั้งการคิดอัตราค่าบริการตามจริงเป็นวินาทีและการคิดเป็นเหมาจ่าย เพื่อให้ผู้บริโภคได้เลือกใช้ตามความจำเป็น
อย่างไรก็ตามทั้ง 2 ค่ายยินดีปฏิบัติตามมติกทค.ทุกประการ แต่หากมติดังกล่าวมีผลกระทบต่อผู้บริโภคและอุตสาหกรรมโทรคมนาคมโดยรวม คณะกรรมการกิจการโทรคมนาคมและกลุ่มที่เรียกร้องให้กทค.ใช้มติวันที่ 17 พ.ค.59 จะต้องแสดงความรับผิดชอบกับผลที่เกิดขึ้น